DA Den Europæiske Unions Tidende L 174/9

RÅDETS FÆLLES AKTION 2006/439/FUSP

af 27. juni 2006

om et yderligere bidrag fra Den Europæiske Union til bilæggelse af konflikten i Georgien/Sydossetien

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Den 18. juli 2005 vedtog Rådet fælles aktion 2005/561/FUSP (1) om et yderligere bidrag fra Den Europæiske Union til bilæggelse af konflikten i Georgien/Sydossetien, som udløber den 30. juni 2006.

(2) EU's bidrag under denne fælles aktion til OSCE-missionen i Georgien har sikret, at faste sekretariater for henholdsvis den georgiske og den sydossetiske side har kunnet fungere under OSCE's auspicier, og har givet mulighed for afholdelse af møder inden for rammerne af den fælles kontrolkommission (Joint Control Commission (JCC)), der er det vigtigste forum for bilæggelse af konflikten.

(3) OSCE og formændene for JCC har anmodet om opfølgende bistand fra EU, og EU har indvilliget i at yde yderligere finansiel bistand til bilæggelsen af konflikten.

(4) EU mener, at dets bistand har bevirket, at både EU og OSCE har fået en mere effektiv rolle i forbindelse med bilæggelsen af konflikten, og at bistanden bør videreføres.

(5) EU erindrer om, at det støtter de initiativer, der tages med henblik på fredelig bilæggelse af konflikten, og forventer, at JCC kan spille en positiv rolle i den forbindelse.

(6) EU bemærker, at JCC spiller en rolle i aktiviteterne i tilknytning til den OSCE-ledede behovsvurdering i det georgisk-ossetiske konfliktområde og tilstødende områder.

(7) Det bør sikres, at EU's bidrag til projektet synliggøres på passende vis.

(8) Rådet vedtog den 20. februar 2006 fælles aktion 2006/121/FUSP (2) om udnævnelse af Den Europæiske Unions særlige repræsentant for Sydkaukasus. I henhold til denne fælles aktion bør mandatet for EU's særlige repræsentant for Sydkaukasus bl.a. være at bidrage til forebyggelse af konflikter, bistå ved konfliktløsning og intensivere EU's dialog med de vigtigste parter om regionen —

VEDTAGET FØLGENDE FÆLLES AKTION:

Artikel 1

1. Den Europæiske Union bidrager til at styrke bilæggelsen af konflikten i Sydossetien.

2. Med henblik herpå yder Den Europæiske Union et bidrag til OSCE til finansiering af møder i JCC og i andre mekanismer inden for rammerne af JCC, til afholdelse af konferencer under JCC's auspicier, og til dækning af visse udgifter til driften af de to sekretariater i et år.

Artikel 2

Formandskabet, der bistås af generalsekretæren for Rådet/den højtstående FUSP-repræsentant, har ansvaret for gennemførelsen af denne fælles aktion med henblik på opfyldelse af målene i artikel 1.

Artikel 3

1. Udbetalingen af finansiel støtte, der ydes i henhold til denne fælles aktion, er betinget af, at der regelmæssigt afholdes møder i JCC og i de øvrige mekanismer inden for rammerne af JCC inden for tolv måneder fra startdatoen for den finansieringsaftale, der skal indgås mellem Kommissionen og OSCE-missionen i Georgien. Både Georgien og Sydossetien bør gøre en synlig indsats for at opnå reelle politiske fremskridt i retning af en varig og fredelig løsning af uoverensstemmelserne mellem dem.

2. Det påhviler Kommissionen at kontrollere og evaluere iværksættelsen af EU's finansielle bidrag, navnlig set i forhold til de betingelser, der er fastsat i stk. 1. Med henblik herpå indgår Kommissionen en finansieringsaftale med OSCE-missionen i Georgien om anvendelsen af EU-bidraget, der skal ydes i form af gavebistand. Kommissionen påser endvidere, at gavebistanden anvendes korrekt til de formål, der er omhandlet i artikel 1, stk. 2.

3. OSCE-missionen i Georgien er ansvarlig for udbetalingen af rejsegodtgørelser, for afholdelse af konferencer under JCC's auspicier og for korrekt indkøb og overdragelse af udstyret. Det skal fremgå af finansieringsaftalen, at OSCE-missionen i Georgien skal sikre en synliggørelse af EU-bidraget til projektet og jævnligt aflægge rapport til Kommissionen om gennemførelsen af projektet.

4. Kommissionen holder sig i tæt samarbejde med EU's særlige repræsentant for Sydkaukasus i nær kontakt med OSCE-missionen i Georgien for at overvåge og evaluere virkningen af EU's bidrag.

5. Kommissionen aflægger med referat til formandskabet, der bistås af Rådets generalsekretær/den højtstående FUSP-repræsentant, skriftlig rapport til Rådet om gennemførelsen af denne fælles aktion. Rapporten skal navnlig bygge på de regelmæssige rapporter, som OSCE-missionen i Georgien skal aflægge i henhold til stk. 3.

Artikel 4

1. Det finansielle referencegrundlag for det EU-bidrag, som er nævnt i artikel 1, stk. 2, er på 140 000 EUR.

2. De udgifter, der finansieres med det i stk. 1 nævnte beløb, forvaltes efter de procedurer og regler, der gælder for Den Europæiske Unions almindelige budget bortset fra at eventuelle forfinansieringer ikke forbliver Fællesskabets ejendom.

3. Udgifter er støtteberettigede fra den 1. juli 2006.

Artikel 5

1. Denne fælles aktion træder i kraft på dagen for vedtagelsen.

Den anvendes fra den 1. juli 2006 til den 30. juni 2007.

2. Denne fælles aktion tages op til fornyet overvejelse ti måneder efter dens ikrafttræden. Med henblik herpå foretager EU's særlige repræsentant for Sydkaukasus sammen med Kommissionen en vurdering af behovet for yderligere støtte til bilæggelse af konflikten i Georgien/Sydossetien og udarbejder i givet fald henstillinger til Rådet.

Artikel 6

Denne fælles aktion offentliggøres i Den Europæiske Unions Tidende.

Udfærdiget i Luxembourg, den 27. juni 2006. På Rådets vegne J. PRÖLL Formand

(1) EUT L 189 af 21.7.2005, s. 69.

(2) EUT L 49 af 21.2.2006, s. 14.